Ժողովականները վերահասու դարձան, որ հերթափոխութեան այս փուլին Թորոս Ալճանի գրասենեակի պիւտճէի հաւասարակշռման համար անհրաժեշտ է շուրջ 50 հազար լիրա գումար մը։ Երկար տարիներէ ի վեր, փոքրամասնութեանց ներկայացուցիչի տարեկան պիւտճէին համար մեր համայնքին վիճակած գումարը կա՛մ Պետրոս Շիրինօղլու կը դիմագրաւէր իր անձնականէն եւ կամ այդ ծախսերը կը հոգար Սուրբ Փրկիչ Ազգային հիւանդանոցի հոգաբարձութիւնը։ Այս տարի որոշուած է, որ այլեւս մեր բոլոր հաստատութիւնները ունենան մասնակցութիւն։ Սուրբ Յակոբ հիւանդանոցի հոգաբարձութիւնը ստանձնած է կարեւոր բաժին մը։ Այլ հաստատութիւններու կողմէ ալ յանձն առնուեցան որոշ բաժիններ։ Ատենա-դըպիր Յարութիւն Շանլը կոչ ուղղեց՝ որպէսզի նախանձախնդիր վերաբերմունք ցուցաբերուի, որովհետեւ հարցը կը վերաբերի մեր համայնքի վարկին։ Ան նշեց, որ Թորոս Ալճանի պաշտօնավարութեան շրջանը եղած է արդիւնաւէտ, բնորոշուած ձեռքբերումներով, ուստի հրաժեշտի փուլին մեր համայնքային հաստատութիւնները պէտք է ունենան համապատասխան վերաբերմունք։